###### Vedtekter NJFF Nordland pr 28.03.22

Del I vedtatt av NJFF/representantskapet 03.09.1999

Del II vedtatt av årsmøtet i NJFF-Nordland 13.02.2000

Endringer vedtatt av årsmøtet 30.03.2008.

Endringer vedtatt av årsmøtet 14.03.2010.

Endringer vedtatt av årsmøtet 04.03.2012.

Endringer vedtatt av årsmøtet 09.03.2014.

Endringer vedtatt av årsmøtet 05.03.2017.

Endringer vedtatt av årsmøtet 11.03.2018.

Endringer vedtatt av årsmøtet 17.03.2019

Gjeldende vedtekter er i henhold til vedtektsnormen for regionlag som ble vedtatt på Norges Jeger- og Fiskerforbunds landsmøte 14.11.21.

**§ 1 Regionlagets navn**

Regionlagets navn er Norges Jeger- og Fiskerforbund Nordland, heretter forkortet NJFF Nordland

**§ 2 Formål**

Regionlagets formål er det samme som for NJFF sentralt.

Regionlaget er en sammenslutning av samtlige foreninger tilsluttet Norges Jeger- og Fiskerforbund i regionen og er det organisatoriske bindeleddet mellom NJFFs sentralledd og foreningene/lagene. Det har et spesielt ansvar med å ivareta organisasjonens formål i samfunnet for øvrig på regionnivå.

**§ 3 Regionlagets ledende organer**

Regionlagets ledende organer er:

1. Årsmøtet
2. Ekstraordinært årsmøte
3. Styret

**§ 4 Regionlagets økonomi**

Forbundet sentralt refunderer til regionlagene den andelen av medlemskontingenten som Representantskapet har fastsatt.

**§ 5 Regionlagets årsmøte**

Årsmøtet skal hvert år holdes innen 31. mars og innkalles med åtte ukers skriftlig varsel. Forslag som foreningene ønsker behandlet av årsmøtet skal være styret i hende senest fire uker før årsmøtet. Styrets forslag til dagsorden, vedlagt årsberetning, regnskap og andre saksdokumenter sendes foreningene senest to uker før årsmøtet.

Representantene må ha fylt 14 år for å ha stemmerett.

Medlemmer fra foreningene, som av NJFF er utnevnt i sentrale utvalg, regionsinstruktørene, NJFF - Nordlands representanter i Statskogs regionutvalg for Helgeland og Salten, samt leder av valgkomiteen kalles også inn til årsmøtet. Disse har tale- og forslagsrett, men ikke stemmerett så fremt de ikke samtidig møter som representant fra ei forening.

Alle representantene skal vise fullmakt fra den forening de representerer

På årsmøtet skal følgende behandles:

1. Konstituering av møtet.

* Godkjenning av representanter
* Godkjenning av innkalling
* Godkjenning av dagsorden
* Godkjenning av forretningsorden
* Valg av ordstyrer
* Valg av sekretær
* Valg av tellekorps
* Valg av to delegater til å underskrive protokollen

1. Årsberetning fra siste kalenderår.
2. Revidert regnskap fra siste kalenderår.
3. Innkomne saker med styrets forslag til vedtak.
4. Andre saker som styret har ført opp på dagsorden.
5. Styrets forslag til årsplan og budsjett.
6. Valg av styre i henhold til § 7.
7. Valg av ledere til årsmøteoppnevnte utvalg.
8. Valg av valgkomite på tre medlemmer inklusive leder, så vidt mulig geografisk fordelt. Medlemmene velges for tre år, rullerende slik at én person er på valg hvert år.
9. Valg av revisor(er) og vararevisor for ett år.
10. Valg av utsendinger til landsmøtet. Disse skal være gyldig medlem av en av regionens lokalforeninger/lag eller være direktemedlem i regionlaget.
11. Valg av 2 NJFF representanter til Statskogs regionutvalg for Helgeland og Salten. (Funksjonstiden følger det som til enhver tid er hjemlet i Regionutvalgets vedtekter) Representanten som velges til Statskogs regionutvalg skal være bosatt i den aktuelle regionen. Valgkomiteen fremmer forslag.
12. Valg av andre komiteer og utvalg som anses hensiktsmessig for fylkeslagets arbeid.
13. Bestemme sted for avvikling av neste årsmøte eller gi styret fullmakt til dette, samt om fylkeslaget skal dekke deler av representantenes reiseutgifter, og i så tilfelle ta beslutning om reisefordelingsmåte.

Dersom ikke noe annet er bestemt, avgjøres alle saker med alminnelig flertall. Ved stemmelikhet anses forslaget forkastet, unntatt ved personvalg hvor det foretas loddtrekning. Valgene skal foregå skriftlig dersom det foreligger flere forslag og noen krever skriftlig avstemning.

Ingen representant kan ha mer enn 1 stemme, hvilket vil si at det kreves tilstedeværelse for å kunne avgi stemme Regionlagets styre har ikke stemmerett i saker som gjelder beretning og regnskap.

NJFFs sentralledd har rett til å være representert på regionlagets års- og styremøter med talerett.

**§ 6 Ekstraordinært årsmøte**

Ekstraordinært årsmøte kan innkalles av styret, eller når et tidligere årsmøte har besluttet det, eller minst ¼ av de tilsluttede foreninger/lag eller Forbundsstyret krever det.

Innkalling til ekstraordinært årsmøte, vedlagt dagsorden, skal skje med minst 14 dagers varsel. Møtet skal ikke ta avgjørelser i andre saker enn de som er oppført i innkallingen.

**§ 7 Regionlagets styre**

Regionslaget ledes av et styre med følgende sammensetning:

Leder, nestleder, sekretær og kasserer utgjør styrets arbeidsutvalg. I tillegg består styret av leder for Jaktutvalg, Fiskeutvalg, Ungdomsutvalg, Kvinneutvalg og Skyteutvalg, samt 2 varamedlemmer. Varamedlemmer innkalles ved behov.

1. Styrets medlemmer og varamedlemmer velges for en periode på 2 år. Arbeidsutvalget og varamedlemmer velges på like årstall, utvalgene på ulike årstall.

**§ 8 Styrets arbeid**

Styret skal:

1. Representere NJFF i sin region, utøve den administrative myndighet, håndheve vedtektene og ivareta regionens interesser hos foreninger og de regionale myndigheter.
2. Følge vedtatte strategiske planer.
3. Forberede, behandle og fatte vedtak i saker av interesse for regionen.
4. Avholde møter med foreningsledere/-styrer for drøfting av viktige saker av felles interesse.
5. Sende saker til høring i foreningene.
6. Beramme ordinære og eventuelle ekstraordinære årsmøter.
7. Avgi årlig beretning og regnskap med revisors rapport om regionlagets virksomhet i kalenderåret. Ajourføre tillitsvalgtliste for regionlaget i NJFFs medlemsregister og i Brønnøysundregisteret.
8. Utarbeide forslag til årsplan i samsvar med NJFFs sentralt vedtatte strategier og budsjett for kommende år.
9. Ved behov å oppnevne egne utvalg og medlemmer av disse, samt utarbeide arbeidsinstruks med mandat for utvalgene.
10. Foreslå tildeling av eventuelle hedersbevisninger.
11. Oppnevne regioninstruktører.
12. Utarbeide instruks for regionlagets ansatte.
13. Arbeide for forenings- og medlemsfordeler, herunder muligheter for økonomisk støtte til regionlaget og foreningene.
14. Medvirke til opprettelse av nye foreninger og eventuelt sammenslåing av slike der det er behov og bistå disse med råd og opplysninger.
15. Avgjøre tvister mellom foreninger.

Styret er beslutningsdyktig når minst halvparten av styret er til stede, inkludert varamedlemmer. Vedtak fattes med alminnelig flertall. Ved stemmelikhet anses forslaget som forkastet. Det skal føres protokoll fra hvert styremøte.

**§ 9 Vedtektsendringer**

Dersom NJFFs landsmøte vedtar endringer i de ufravikelige delene av vedtektsnormen for regionlag, er regionlagene forpliktet til å ta de endrete bestemmelsene inn i sine vedtekter. Dette må gjøres senest i det første ordinære regionlagsårsmøtet etter landsmøtet.

Endringer i vedtektene som regionlaget selv kan beslutte på sitt årsmøte, vedtas med minst 2/3 flertall blant de tilstedeværende representanter. Slike endringer skal godkjennes av Forbundsstyret før de blir gyldige.

**§ 10 Domsutvalg**

Regionlaget er forpliktet av bestemmelsene i gjeldende domsutvalg i NJFFs sentrale vedtekter og normer.

**§ 11 Oppløsning av regionlag**

Dersom det foreligger et grunngitt forslag om oppløsing av regionlaget, skal Forbundsstyret behandle dette etter retningslinjer for oppløsning og sammenslåing av regionlag og lokalforeninger/lag. Dersom det blir vedtatt å oppløse regionlag, skal regionlagets midler disponeres av NJFF til fremme av forbundets formål i regionen.